მზეთუნახავი და ურჩხული (2017 წლის ფილმი)
მზეთუნახავი და ურჩხული (ინგლ. Beauty and the Beast) — 2017 წლის ამერიკული მუსიკალური რომანტიკული ფანტასტიკური ფილმი, რომლის რეჟისორია ბილ კონდონი, ხოლო სცენარის ავტორი სტივენ ჩბოსკი და ევან სპილეოტოპულოსი. ფილმი შექმნილია Walt Disney Pictures- სა და Mandeville Films- ის თანაწარმოებით. იგი არის Disney-ს 1991 წლის ამავე სახელწოდების ანიმაციური ფილმის მხატვრული ფილმის სახით ადაპტირებული ვერსია. მასში მონაწილეობენ მსახიობები ემა უოტსონი და დენ სტივენზი, ლუკ ევანზი, კევინ კლაინი, ჯოშ გედი, იუან მაკგრეგორი, სტენლი ტუჩი, ოდრა მაკ-დონალდი, გუგუ მბათა-როუ, იენ მაკ-კელენი და ემა თომპსონი. ცნობები ანიმაციური ფილმის რიმეიკის შესახებ პირველად 2014 წლის აპრილში გამოქვეყნდა; უოტსონმა, სტივენზმა, ევანზმა და დანარჩენმა მსახიობებმა კონტრაქტებს ხელი მოაწერეს 2015 წლის იანვრიდან აპრილამდე. ძირითადი გადაღებები 2015 წლის მაისიდან აგვისტომდე მიმდინარეობდა ინგლისში, Shepperton Studios-ში. ფილმის სავარაუდო ბიუჯეტი დაახლოებით 255 მილიონი აშშ დოლარი იყო, რის გამოც იგი არის ერთ-ერთი ყველაზე ძვირადღირებული ფილმი, რომელიც ოდესმე გადაღებულა. ფილმის პრემიერა გაიმართა ლონდონის სპენსერ-ჰაუსში 2017 წლის 23 თებერვალს, ხოლო აშშ-ის კინოთეატრებში იგი გამოვიდა სტანდარტული, Disney Digital 3-D, RealD 3D, IMAX და IMAX 3D ფორმატებში, 2017 წლის 17 მარტს. მზეთუნახავი და ურჩხული ზოგადად დადებითად შეაფასეს კრიტიკოსებმა, ანიმაციური ელემენტების, ისევე, როგორც ბროდვეის მიუზიკლის ელემენტების, მსახიობთა შესრულების (განსაკუთრებით უოტსონის და სტივენზის), ვიზუალური სტილის, მუსიკალური გაფორმების, სიმღერების და კოსტიუმების დიზაინის ხაზგასმით. კრიტიკოსთა მცირე ნაწილი ფილმს უარყოფით შეფასებას აძლევს ანიმაციის ელემენტების ზუსტად გადმოტანას. ფილმის შემოსავალმა მსოფლიო მასშტაბით შეადგინა 1.2 მილიარდი აშშ დოლარი, რის გამოც ის ყველაზე მაღალშემოსავლიანი მუსიკალური ფილმია, ისევე, როგორც 2017 წლის მეორე ყველაზე მაღალშემოსავლიანი ფილმი და ყველა დროის მე-10 ყველაზე მაღალშემოსავლიანი ფილმი. მან მიიღო ოთხი ნომინაცია კრიტიკოსთა არჩევანის 23-ე დაჯილდოებაზე და ორი ნომინაცია — ბრიტანეთის აკადემიის ფილმის 71-ე დაჯილდოებაზე. ოსკარის 90-ე დაჯილდოებაზე მან აგრეთვვე მიიღო საუკეთესო მხატვრული გაფორმებისა და კოსტიუმების საუკეთესო დიზაინის ნომინაციები.